കാണ്ടാമൃഗങ്ങളിൽ വംശനാശം സംഭവിച്ച ഒരിനമാണ് പശ്ചിമ ആഫ്രിക്കൻ കറുത്ത കാണ്ടാമൃഗം (West African Black Rhinoceros). റൈനൊസിറോറ്റിഡെ (Rhinocerotidae) എന്ന കുടുംബത്തിൽ ഉൾപ്പെടുന്ന ഈ കുടുംബത്തിൽ അഞ്ച് ഉപജാതികളുണ്ട്. ഇതിൽ രണ്ടെണ്ണം ആഫ്രിക്കയിലും ബാക്കിയുള്ളവ ഏഷ്യയിലും കാണപ്പെടുന്നു. കാണ്ടാമൃഗങ്ങളിൽ മൂന്ന് ഇനങ്ങളെ ചുവന്ന പട്ടികയിൽ ഉൾപ്പെടുത്തിയിട്ടുണ്ട്. അവയിലൊന്നാണ് ഈ ഇനം. ഒരിക്കൽ, ആഫ്രിക്കൻ സാവന്ന സമതലങ്ങളിൽ ഇവ സമൃദ്ധമായി ജീവിച്ചിരുന്നു. വേട്ടയാടി നശിപ്പിക്കപ്പെട്ടതിനാൽ ഇവയിൽ ഒന്നും തന്നെ ഇനി ഭൂമിയിൽ അവശേഷിച്ചിട്ടില്ല എന്ന് 2011 ൽ ഐ.യു.സി.എൻ. വെളിപ്പെടുത്തിയിരുന്നു.